《咏竹二首》
宋代·袁燮

去年种苍玉，今岁抽华簪。
初萌节已具，欲奋力未任。
雷风驱急节，滂沱三日霖。
箨龙不许蛰，倏起腾深林。
绕径初戢戢，空篱俄森森。
吾观植物性，惭长岁月深。
此君独超轶，生来气骎骎。
伟哉岁寒种，有此特达心。
大通久不作，进尺退复寻。
对此发幽兴，作诗因自箴。

作者简介：（1144—1224）庆元府鄞县人，字和叔，号絜斋。师事陆九渊。孝宗淳熙八年进士。调江阴尉。浙西大饥，前往赈恤有方。宁宗即位，为太学正。庆元党禁起，以论去。召为都官郎官，迁司封郎官、国子祭酒。后为礼部侍郎。与丞相史弥远争议和事，被劾罢。起知温州，进直学士。卒谥正献。有《絜斋集》、《絜斋家塾书钞》等。